
Proiectului de Lege privind aprobarea Ordonanţei de urgenţă a Guvernului nr.46/2017 pentru modificarea şi completarea Ordonanţei de urgenţă a Guvernului nr.8/2009 privind acordarea voucherelor de vacanţă

În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu Proiectul de Lege privind aprobarea Ordonanţei de urgenţă a Guvernului nr.46/2017 pentru modificarea şi completarea Ordonanţei de urgenţă a Guvernului nr.8/2009 privind acordarea voucherelor de vacanţă, trimis cu adresa nr. PL-x 368 din 23 octombrie 2017, înregistrat cu nr.4c-11/967 din 24 octombrie 2017.
Senatul, în calitate de primă Cameră sesizată, a adoptat iniţiativa legislativă în şedinţa din ziua de 16 octombrie 2017.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.

Proiectul de ordonanţă de urgenţă are ca obiect de reglementare modificarea şi completarea Ordonanţei de urgenţă a Guvernului nr.8/2009, în sensul acordării, în limita resurselor bugetare alocate cu această destinaţie de către instituţiile şi autorităţile publice centrale şi locale, în perioada 1 iulie 2017 - 30 noiembrie 2018, a unei singure indemnizaţii de vacanţă sau a unei prime de vacanţă, după caz, sub formă de vouchere, în cuantum de 1450 lei pentru un salariat. Angajatorul va stabili, de comun acord cu organizaţiile sindicale legal constituite sau reprezentanţii salariaţilor, după caz, când acordă voucherele de vacanţă, în condiţiile prezentului act normativ. Determinarea nivelului maxim al sumelor ce pot fi acordate angajaţilor sub formă de vouchere de vacanţă de către alţi angajatori decât instituţiile şi autorităţile publice, se face la contravaloarea a maxim şase salarii minime brute pe ţară, garantate în plată, pentru un salariat, în decursul unui an fiscal.
Potrivit prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din ziua de 5 martie 2019.

Membrii comisiei au examinat proiectul de lege supus avizării, expunerea de motive şi avizul favorabil cu observaţii şi propuneri al Consiliului Legislativ, transmis prin adresa cu nr.502 din 30 iunie 2017.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a iniţiativei legislative.

În raport de obiectul şi conţinutul reglementării, proiectul de lege face parte din categoria legilor ordinare.
                               PREŞEDINTE,                          

                    SECRETAR,

